重約遊山
作者：董嗣杲
朝代：宋

paragraphs: 江州廬山陰，萬象藴奇祕。
笑扶鬼面行，趁雲步幽邃。
虎迹過溪明，龍氣蟠松翠。
香爐紫烟合，燦若金布地。
諸佛妙莊嚴，千燈燭魑魅。
向來逺法師，絕識具聖智。
白蓮曾結社，今古想標致。
客子徒仰髙，可望不可企。
山頭日落易，木陰混清閟。
野禽叫瀑頂，預知夜無寐。
懐抱挹仙芬，欲將世情棄。
斯遊會重尋，直待涼風至。